બ્રિસ્ટલઃ ભારતીય ક્રિકેટ ટીમના ઑલરાઉન્ડર હાર્દિક પંડ્યાએ ઇંગ્લેન્ડ સામે ત્રીજી અને નિર્ણાયક ટ્વેન્ટી 20 મેચમાં ભારતની જીતનો શ્રેય રોહિત શર્માને આપતા કહ્યું છે કે, બે સામાન્ય ઇનિંગ્સ બાદ રોહિત શર્મા સ્પેશિયલ ઇનિંગ રમ્યો હતો. રોહિતે રવિવારે રાતે તેની ત્રીજી ટ્વેન્ટી 20 ઇન્ટરનેશનલ સદી ફટકારી હતી, જેને કારણે ભારતે 199 રનના લક્ષ્યને સાત વિકેટ બાકી રહેતા જ પ્રાપ્ત કરી લીધું હતું અને ઇંગ્લેન્ડ સામે ત્રણ મેચની સિરીઝ 2-1થી પોતાના નામે કરી લીધી હતી. પંડ્યાએ મેચ બાદ કહ્યું કે, ‘રોહિત ઉમદા ઇનિંગ રમ્યો હતો. તે અસાધારણ અને જબરદસ્ત ખેલાડી છે. તેણે એકલા હાથે મેચ જિતાડી. અમને તેના તરફથી આવી જ આશા હતી.’